นายกรัฐมนตรีและภริยา ทำบุญตักบาตรเพื่อน้อมรำลึกถึงพระมหากรุณาธิคุณ เนื่องในวันคล้ายวันเฉลิมพระชนมพรรษา พระบาทสมเด็จพระปรมินทรมหาภูมิพลอดุลยเดช บรมนาถบพิตร
นายกรัฐมนตรีและภริยา ทำบุญตักบาตรเพื่อน้อมรำลึกถึงพระมหากรุณาธิคุณ เนื่องในวันคล้ายวันเฉลิมพระชนมพรรษา พระบาทสมเด็จพระปรมินทรมหาภูมิพลอดุลยเดช บรมนาถบพิตร พร้อมเปิดนิทรรศการพระบิดาแห่งการจัดการทรัพยากรน้ำ “สายน้ำของพระราชา” 1 ในนิทรรศการพระบิดาแห่งศาสตร์ 9 แขนงของรัฐบาล

พลเอก ประยุทธ์ จันทร์โอชา นายกรัฐมนตรีและหัวหน้า คสช. พร้อมนางนราพร จันทร์โอชา ภริยา ประธานสภานิติบัญญัติแห่งชาติ คณะรัฐมนตรี ผู้บัญชาการเหล่าทัพ ประธานองค์กรอิสระ หัวหน้าหน่วยราชการ ภาคเอกชนและประชาชน ร่วมทำบุญตักบาตรพระสงฆ์ 500 รูป เนื่องในวันคล้ายวันเฉลิมพระชนมพรรษา พระบาทสมเด็จพระปรมินทรมหาภูมิพลอดุลยเดช บรมนาถบพิตร วันชาติและวันพ่อแห่งชาติ 5 ธันวาคม 2561 บริเวณมณฑลพิธีท้องสนามหลวง เพื่อแสดงออกถึงความจงรักภักดีและน้อมรำลึกในพระมหากรุณาธิคุณ 
จากนั้น นายกรัฐมนตรีและภริยา เป็นประธานเปิดนิทรรศการพระบิดาแห่งการจัดการทรัพยากรน้ำ “สายน้ำของพระราชา” 1 ในนิทรรศการเทิดพระเกียรติและเชิดชูสดุดีพระเกียรติคุณที่ทรงเป็นพระบิดาแห่งศาสตร์ 9 แขนงของรัฐบาล ประกอบด้วย นิทรรศการพระบิดาแห่งการจัดการทรัพยากรน้ำ พระบิดาแห่งเทคโนโลยีของไทย พระบิดาแห่งฝนหลวง พระบิดาแห่งนวัตกรรมไทย พระบิดาแห่งการประดิษฐ์ไทย พระบิดาแห่งการอนุรักษ์มรดกไทย พระบิดาแห่งการวิจัยไทย พระบิดาแห่งมาตรฐานการช่างไทย พระบิดาแห่งการวิจัยและพัฒนาข้าวไทย และการจัดแสดงนิทรรศการเกี่ยวกับธงชาติไทยในพื้นที่ท้องสนามหลวง เพื่อน้อมรำลึกในพระมหากรุณาธิคุณ รัฐบาลจึงจัดกิจกรรมขึ้นให้ประชาชนได้เห็นถึงพระปรีชาสามารถและพระราชกรณียกิจต่างๆ กว่า 4,000 โครงการ ที่พระองค์ทรงงานเพื่อพสกนิกรไทยมาตลอดที่ทรงครองราชย์มา โดยงานนิทรรศการนี้จะมีไปจนถึงวันที่ 9 ธันวาคมนี้
 
ขณะเดียวกัน ช่วงค่ำวันนี้จะมีการจัดการแสดงดนตรีและการแสดงประกอบ “เสียงแห่งความจงรักภักดี : Sounds of Love” โดย สถาบันการศึกษา คือ จุฬาลงกรณ์มหาวิทยาลัย มหาวิทยาลัยเกษตรศาสตร์ และมหาวิทยาลัยมหิดล